UNIONIN TUOMIOISTUIMEN TUOMIO (yhdeksäs jaosto)
25 päivänä tammikuuta 2018 (*)
Jäsenyysvelvoitteiden noudattamatta jättäminen – Liikenne – Direktiivi 2006/126/EY – Ajokortti – C1- ja C-luokkien sekä D1-luokan määritelmät
Asiassa C-314/16,
jossa on kyse SEUT 258 artiklaan perustuvasta jäsenyysvelvoitteiden noudattamatta jättämistä koskevasta kanteesta, joka on nostettu 1.6.2016,
Euroopan komissio, asiamiehinään J. Hottiaux ja Z. Malůšková,
kantajana,
vastaan
Tšekin tasavalta, asiamiehinään M. Smolek, T. Müller ja J. Vláčil,
vastaajana,
UNIONIN TUOMIOISTUIN (yhdeksäs jaosto),
toimien kokoonpanossa: tuomarit E. Juhász (esittelevä tuomari), joka hoitaa jaoston puheenjohtajan tehtäviä, K. Jürimäe ja C. Lycourgos,
julkisasiamies: Y. Bot,
kirjaaja: hallintovirkamies I. Illéssy,
ottaen huomioon kirjallisessa käsittelyssä ja 1.6.2017 pidetyssä istunnossa esitetyn,
kuultuaan julkisasiamiehen 7.9.2017 pidetyssä istunnossa esittämän ratkaisuehdotuksen,
on antanut seuraavan
tuomion
1        Euroopan komissio vaatii kanteellaan unionin tuomioistuinta toteamaan, että
–        Tšekin tasavalta ei ole noudattanut ajokorteista 20.12.2006 annetun Euroopan parlamentin ja neuvoston direktiivin 2006/126/EY (EUVL 2006, L 403, s. 18) 4 artiklan 1 kohdan sekä 4 kohdan d ja f alakohdan mukaisia velvoitteitaan, koska se ei ole täyttänyt velvoitetta sisällyttää C1- ja C-luokkien määritelmään ainoastaan muut kuin D1- tai D-luokkiin kuuluvat moottoriajoneuvot, ja
–        Tšekin tasavalta ei ole noudattanut kyseisen direktiivin 4 artiklan 1 kohdan ja 4 kohdan h alakohdan mukaisia velvoitteitaan, koska se on rajannut D1-luokan määritelmän moottoriajoneuvoihin, jotka on suunniteltu ja valmistettu kuljettamaan enemmän kuin kahdeksaa matkustajaa.
Asiaa koskevat oikeussäännöt
Unionin oikeus
2        Yhteisön ajokortista 29.7.1991 annetun neuvoston direktiivin 91/439/ETY (EYVL 1991, L 237, s. 1) 3 artiklan 2 kohdassa säädettiin seuraavaa:
”A, B, B + E, C, C + E, D ja D + E luokissa voidaan antaa erillinen ajokortti seuraaviin alaluokkiin kuuluvien ajoneuvojen kuljettamiseen:
– –
D1 alaluokka
–        matkustajien kuljettamiseen käytettäviä ajoneuvoja, joissa on enemmän kuin 8 istuinta kuljettajan istuimen lisäksi mutta enintään 16 istuinta kuljettajan istuimen lisäksi; tähän alaluokkaan kuuluviin ajoneuvoihin voidaan liittää perävaunu, jonka suurin sallittu paino on enintään 750 kg;
– –”
3        Direktiivin 2006/126 johdanto-osan 2 ja 12 perustelukappaleessa todetaan seuraavaa:
”(2)      Ajokortteja koskevat säännöt ovat välttämättömiä yhteisessä liikennepolitiikassa, auttavat liikenneturvallisuuden parantamisessa, ja ne helpottavat sellaisten henkilöiden vapaata liikkuvuutta, jotka sijoittautuvat muuhun kuin ajokortin myöntävään jäsenvaltioon. – – Ajokortteja koskevien sääntöjen yhdenmukaistamisessa saavutetusta edistyksestä huolimatta jäsenvaltioiden välillä on yhä ollut merkittäviä eroja ajokorttien uusimisen määräaikaisuutta ja ajoneuvojen alaluokkia koskevien sääntöjen osalta: nämä vaativat pidemmälle vietyä yhdenmukaistamista yhteisön politiikkojen toteuttamisen edistämiseksi.
– –
(12)      Luokkien määritelmistä olisi käytävä paremmin ilmi niihin luokiteltavien ajoneuvojen tekniset ominaisuudet ja ajoneuvojen kuljettamiseen tarvittavat taidot.”
4        Direktiivin 2006/126 1 artiklan 1 kohdan ensimmäisen virkkeen mukaan ”jäsenvaltioiden on tämän direktiivin säännösten mukaisesti otettava käyttöön liitteessä I esitetyn yhteisön mallin mukainen kansallinen ajokortti”.
5        Kyseisen direktiivin 4 artiklassa, jonka otsikko on ”Ajokorttiluokat, niiden määritelmät ja alaikärajat”, säädetään seuraavaa:
”1.      Edellä 1 artiklassa tarkoitettu ajokortti oikeuttaa kuljettamaan jäljempänä eriteltyihin luokkiin kuuluvia moottoriajoneuvoja. Ajokortti voidaan myöntää kussakin luokassa määritellystä alaikärajasta lähtien. Moottoriajoneuvolla tarkoitetaan kaikkia tiellä omalla käyttövoimalla liikkuvia moottorikäyttöisiä ajoneuvoja, lukuun ottamatta kiskoilla kulkevia ajoneuvoja.
– –
4.      moottoriajoneuvot:
–        ’moottoriajoneuvolla’ tarkoitetaan kaikkia moottorikäyttöisiä ajoneuvoja, joita käytetään tavanomaisesti matkustajien tai tavaroiden kuljettamiseen tiellä taikka matkustajien tai tavaroiden kuljettamiseen käytettävien ajoneuvojen vetämiseen tiellä. Tähän käsitteeseen sisältyvät johdinautot eli sellaiset sähköjohtimeen kytketyt ajoneuvot, jotka eivät kulje kiskoilla. Siihen eivät sisälly maatalous- tai metsätraktorit;
– –
d)      C1-luokka:
muut kuin D1- tai D-luokan moottoriajoneuvot, joiden suurin sallittu massa on enemmän kuin 3 500 kg mutta enintään 7 500 kg ja jotka on suunniteltu ja valmistettu kuljettamaan kuljettajan lisäksi enintään kahdeksaa matkustajaa; tämän luokan moottoriajoneuvoihin voidaan liittää perävaunu, jonka suurin sallittu massa on enintään 750 kg;
– –
f)      C-luokka:
muut kuin D1- tai D-luokkaan kuuluvat moottoriajoneuvot, joiden suurin sallittu massa on enemmän kuin 3 500 kg ja jotka on suunniteltu ja valmistettu kuljettamaan kuljettajan lisäksi enintään kahdeksaa matkustajaa; tähän luokkaan kuuluviin moottoriajoneuvoihin voidaan liittää perävaunu, jonka suurin sallittu massa on enintään 750 kg;
– –
h)      D1-luokka:
moottoriajoneuvot, jotka on suunniteltu ja valmistettu kuljettamaan kuljettajan lisäksi enintään 16[:ta] matkustajaa ja joiden pituus on enintään 8 m; tähän luokkaan kuuluviin moottoriajoneuvoihin voidaan liittää perävaunu, jonka suurin sallittu massa on enintään 750 kg;
– –
j)      D-luokka:
moottoriajoneuvot, jotka on suunniteltu ja valmistettu kuljettamaan kuljettajan lisäksi enemmän kuin kahdeksan matkustajaa; moottoriajoneuvoihin, joita voidaan kuljettaa D-luokan ajokortilla, voidaan liittää perävaunu, jonka suurin sallittu massa on enintään 750 kg;
– –”
6        Mainitun direktiiviin 16 artiklassa, jonka otsikkona on ”Saattaminen osaksi kansallista lainsäädäntöä”, säädetään seuraavaa:
”1.      Jäsenvaltioiden on annettava ja julkaistava 1 artiklan 1 kohdan, 3 artiklan, 4 artiklan 1, 2 ja 3 kohdan sekä 4 kohdan b–k alakohdan – – noudattamisen edellyttämät lait, asetukset ja hallinnolliset määräykset viimeistään 19. tammikuuta 2011. Niiden on toimitettava nämä säännökset kirjallisina komissiolle viipymättä.
2.      Jäsenvaltioiden on sovellettava näitä säännöksiä 19. tammikuuta 2013.
– –”
7        Direktiivin 2006/126 liitteessä II olevan I luvun, jonka otsikko on ”Ajokokeiden vähimmäisvaatimukset”, A jakson, jonka otsikko on ”Teoriakoe”, 4 kohtaan, jonka otsikko on ”C-, CE-, C1-, C1E-, D-, DE-, D1- ja D1E-luokkaa koskevat erityiset säännökset”, kuuluvissa 4.1.9 ja 4.1.10 kohdassa säädetään seuraavaa:
”4.1.9      Ajoneuvon kuormaukseen liittyvät turvallisuustekijät: kuorman tarkastus (pakkaus ja kiinnitys), erilaisiin kuormiin liittyvät ongelmat (esim. nesteet, riippuvat kuormat), tavaroiden lastaaminen ja purkaminen sekä lastauslaitteiden käyttö (ainoastaan C-, CE-, C1-, C1E-luokka);
4.1.10      Kuljettajan vastuu matkustajaliikenteessä; matkustajien mukavuus ja turvallisuus; lasten kuljettaminen; tarvittavat tarkastukset ennen ajon aloittamista; kaikkien linja-autotyyppien olisi sisällyttävä teoriakokeeseen (julkisen palvelun kaupunki- ja lähiliikennelinja-autot ja kaukoliikennelinja-autot, mitoiltaan poikkeavat linja-autot jne.) (ainoastaan D-, DE-, D1-, D1E-luokka).”
8        Mainitun liitteen saman I luvun B jakson, jonka otsikko on ”Ajotaitoa ja ajotapaa koskeva koe”, 8 kohtaan, jonka otsikko on ”C-, CE-, C1-, C1E-, D-, DE-, D1- ja D1E-luokan ajotaitoa ja ajotapaa koskeva koe”, kuuluvissa 8.1.6, 8.1.8, 8.2.3 ja 8.2.4 kohdassa säädetään seuraavaa:
”8.1.6      Ajoneuvon kuormaukseen liittyvien turvallisuustekijöiden tarkistaminen: kuormatila, peitteet, kuormatilan ovet, kuormausmekanismi (tarvittaessa), ohjaamon lukitus (tarvittaessa), kuormaustapa, kuorman varmistaminen (ainoastaan C-, CE-, C1- ja C1E-luokka);
– –
8.1.8      Kyky toteuttaa erityisiä ajoneuvon turvallisuuteen liittyviä toimenpiteitä; korin, käyttöovien ja hätäpoistumisteiden sekä ensiapuvälineiden, sammutuslaitteiden ja muiden turvalaitteiden valvonta (ainoastaan D-, DE-, D1- ja D1E-luokka);
– –
8.2.3      Turvallinen pysäköinti kuormausta/purkamista varten lastaussillan/-laiturin tai vastaavan rakennelman luo (ainoastaan C-, CE-, C1- ja C1E-luokka);
8.2.4      Turvallinen pysäköinti linja-auton matkustajien ottamista tai jättämistä varten (ainoastaan D-, DE-, D1- ja D1E-luokka).”
Tšekin oikeus
9        Tieliikennelain nro 361/2000 (Zákon č. 361/2000 Sb. o provozu na pozemních komunikacích), sellaisena kuin sitä sovelletaan nyt käsiteltävässä asiassa, 80a §:n 1 momentin g, h ja i alakohdassa säädetään seuraavaa:
”Luokkaan
g)      C1 luokitellaan traktoreita lukuun ottamatta moottoriajoneuvot, joiden suurin sallittu massa on enemmän kuin 3 500 kg mutta enintään 7 500 kg ja jotka on tarkoitettu kuljettamaan kuljettajan lisäksi enintään kahdeksaa matkustajaa; näihin ajoneuvoihin voidaan liittää perävaunu, jonka suurin sallittu massa on enintään 750 kg;
h)      C luokitellaan traktoreita ja g alakohdassa tarkoitettuja ajoneuvoja lukuun ottamatta moottoriajoneuvot, joiden suurin sallittu massa on enemmän kuin 3 500 kg ja jotka on tarkoitettu kuljettamaan kuljettajan lisäksi enintään kahdeksaa matkustajaa; näihin ajoneuvoihin voidaan liittää perävaunu, jonka suurin sallittu massa on enintään 750 kg;
i)      D1 luokitellaan moottoriajoneuvot, joiden pituus on enintään 8 m ja jotka on tarkoitettu kuljettamaan kuljettajan lisäksi yli 8:aa mutta enintään 16:ta matkustajaa; näihin ajoneuvoihin voidaan liittää perävaunu, jonka suurin sallittu massa on enintään 750 kg.”
Oikeudenkäyntiä edeltänyt menettely
10      Komissio osoitti Tšekin tasavallalle 11.7.2014 virallisen huomautuksen, jossa se kiinnitti kyseisen jäsenvaltion huomiota siihen, etteivät sen lainsäädännön tietyt ajokorttiluokkien C1, C ja D1 määritelmiä koskevat säännökset olleet direktiivin 2006/126 mukaisia.
11      Komissio tutki ensin Tšekin tasavallan vastauksena viralliseen huomautukseen toimittamaan, 8.10.2014 päivättyyn vastaukseen sisältyvät perustelut ja antoi sitten 27.2.2015 perustellun lausunnon, jossa se kehotti kyseistä jäsenvaltiota toteuttamaan tarvittavat toimenpiteet perustellun lausunnon noudattamiseksi kahden kuukauden kuluessa sen vastaanottamisesta lukien. Määräaikaa pidennettiin Tšekin tasavallan pyynnöstä 27.5.2015 saakka.
12      Tšekin tasavalta vastasi perusteltuun lausuntoon 22.5.2015 päivätyllä kirjeellä ja mainitsi ajokorttiluokkien C, C1 ja D1 määritelmästä, että ”kaikkien väärinkäsitysten mahdollisuuksien välttämiseksi ja suuremman oikeudellisen varmuuden aikaan saamiseksi Tšekin tasavalta suostuu tekemään voimassa oleviin oikeudellisiin säännöksiin osittaisia muutoksia, joiden pitäisi vastata komission vaatimuksia”.
13      Koska komissio ei ollut saanut mitään tietoa suunniteltujen muutosten toteuttamisesta ja koska se katsoi, että moitittu jäsenyysvelvoitteiden noudattamatta jättäminen oli joka tapauksessa jatkunut perustellussa lausunnossa asetetun määräajan päättymispäivänä, se päätti nostaa nyt käsiteltävän kanteen.
Kanne
Asianosaisten lausumat
14      Komissio esittää kaksi kanneperustetta. Ensimmäisessä kanneperusteessaan se esittää, että vaikka C1- ja C-luokkien määritelmissä säädetään nimenomaisesti, että kyseessä ovat ”muut kuin D1- tai D-luokan moottoriajoneuvot”, Tšekin oikeudessa ei ole toistettu kyseistä edellytystä. Koska mainittu edellytys on kuitenkin komission mukaan ratkaiseva, jotta välttämätön erottelu luokkien C1/C ja D1/D välillä voidaan tehdä asianmukaisesti, edellytyksen poisjättämisen seurauksena on, että kyseisessä jäsenvaltiossa C1- tai C-luokan ajokortin haltija saa kuljettaa ajoneuvoa, joka on valmistettu kuljettamaan enintään kahdeksaa matkustajaa, riippumatta siitä, onko ajoneuvo suunniteltu kuljettamaan matkustajia vai tavaroita, vaikka direktiivissä 2006/126 edellytetään D1- tai D-luokan ajokorttia, jos ajoneuvo on suunniteltu ja valmistettu kuljettamaan matkustajia.
15      Toisessa kanneperusteessaan komissio väittää, että vaikka direktiivin 2006/126 4 artiklan 4 kohdan h alakohdassa määritellään D1-luokan käsittävän moottoriajoneuvot, ”jotka on suunniteltu ja valmistettu kuljettamaan kuljettajan lisäksi enintään 16[:ta] matkustajaa”, Tšekin lainsäädännössä on otettu käyttöön direktiivin 2006/126 4 artiklan 4 kohdan h alakohdan vastainen edellytys asettamalla vähimmäismäärä, joka on yli kahdeksan henkilöä.
16      Näiden kahden kanneperusteen tueksi komissio selittää, että perinteisesti C-luokka käsittää tavaroiden kuljettamiseen tarkoitetut moottoriajoneuvot, kun taas D-luokka käsittää matkustajien kuljettamiseen tarkoitetut moottoriajoneuvot. Tämä ei kuitenkaan komission mukaan estä sitä, että C-luokan moottoriajoneuvoilla voidaan kuljettaa myös matkustajia. Kysymys on tässä tapauksessa ennen kaikkea ajoneuvon kuorman käsittelyä varten kuljetetusta henkilöstöstä eikä paikasta A paikkaan B matkustavista matkustajista.
17      Koska tietyt C- ja C1-luokkien ja D1- ja D-luokkien tekniset ominaisuudet ovat samoja, komissio korostaa tarvetta rajata yhtäältä C1- ja C-luokat ja toisaalta D1- ja D-luokat täsmällisesti. Komission mukaan direktiivissä 2006/126 tältä osin C1- ja C-luokkien määritelmään sisällytetyllä ilmaisulla ”muut kuin D1- tai D-luokan moottoriajoneuvot” tehty rajaus tarkoittaa näin ollen sitä, että ne luokkien C1/C ja D1/D teknisiä vaatimuksia vastaavat moottoriajoneuvot, jotka on tarkoitettu pääasiallisesti matkustajien kuljettamiseen, kuuluvat D1- ja D-luokkiin, kun taas ajoneuvot, jotka eivät kuulu D1- ja D-luokkiin, kuuluvat C1- ja C-luokkiin.
18      Tšekin tasavallan mukaan kanne on perusteeton.
19      Kyseisen jäsenvaltion mukaan direktiivin 2006/126 säännöksiä ei ole tarpeen panna täytäntöön sanatarkasti, kunhan kyseisten säännösten tavoite saavutetaan. Tšekin tasavallan mukaan tavoite saavutetaan, sillä vaikka kansallisella tasolla tehtyä ajoneuvoluokkien Cl, C ja D1 rajausta ei ole muotoiltu sanatarkasti samalla tavalla kuin kyseisessä direktiivissä, rajauksella varmistetaan se, ettei yksikään ajoneuvo voi kuulua useampiin luokkiin.
20      Kyseisen jäsenvaltion mukaan Tšekin oikeuteen sisältyvä yli kahdeksan matkustajan alaraja on tarpeen, koska D1-luokkaan kuuluvat ajoneuvot ovat D-luokan alaluokka.
21      Lisäksi se mainitsee, että ilman kyseistä raja-arvoa D1-luokka käsittäisi de facto myös C1- ja C-luokat, sillä siihen kuuluvat ajoneuvot, joiden pituus on enintään 8 metriä ja joilla voidaan kuljettaa enintään 16:ta matkustajaa.
Unionin tuomioistuimen arviointi asiasta
22      Aluksi on muistutettava, että direktiivin 2006/126 johdanto-osan toisen perustelukappaleen mukaan ajokortteja koskevat säännöt ovat välttämättömiä yhteisessä liikennepolitiikassa, auttavat liikenneturvallisuuden parantamisessa ja helpottavat sellaisten henkilöiden vapaata liikkuvuutta, jotka sijoittautuvat muuhun kuin ajokortin myöntävään jäsenvaltioon.
23      Jäsenvaltioiden välillä kyseisellä alalla edelleen vallinneiden huomattavien erojen vuoksi direktiivillä 2006/126, joka on kolmas ajokorteista annettu direktiivi, pyrittiin saman perustelukappaleen mukaan pidemmälle vietyyn yhdenmukaistamiseen Euroopan unionin politiikkojen toteuttamisen edistämiseksi.
24      Direktiivissä kyseisen tavoitteen saavuttamiseksi säädettyihin keinoihin kuuluvat muun muassa ajokorttiluokkien määritelmät, joista olisi kyseisen direktiivin johdanto-osan 12 perustelukappaleen mukaan ”käytävä paremmin ilmi niihin luokiteltavien ajoneuvojen tekniset ominaisuudet ja ajoneuvojen kuljettamiseen tarvittavat taidot”.
25      Yhteisön ajokortin käyttöönotosta 4.12.1980 annetulla ensimmäisellä neuvoston direktiivillä 80/1263/ETY (EYVL 1980, L 375, s. 1) otettiin käyttöön ensimmäinen ajoneuvojen luokittelu kansallisia ajokortteja koskevaa yhteisön mallia varten, ja direktiivillä 91/439, jolla ensimmäinen direktiivi korvattiin, säädettiin puolestaan erilaisista täsmennyksistä ajoneuvoluokkien määritelmiin ja kyseisten ajoneuvojen kuljettamiseksi vaadittaviin ajokorttityyppeihin, mukaan lukien muun muassa eri ajokorttiluokkien täsmällisemmästä määritelmästä ja paremmasta rajaamisesta.
26      Direktiivillä 2006/126 jatkettiin alan sääntelyn yhdenmukaistamista ja täsmennettiin C- ja C1-luokkien osalta, että molemmat koskevat ajoneuvoja, jotka on suunniteltu ja valmistettu kuljettamaan enintään kahdeksaa matkustajaa, ja että kyseiset luokat erottaa toisistaan suurin sallittu massa. D- ja D1-luokkien osalta direktiivissä 2006/126 säilytettiin D-luokkaa koskeva yli kahdeksan matkustajan alaraja mutta poistettiin kyseinen raja D1-luokasta, joten siihen sovelletaan ainoastaan 16 matkustajan ylärajaa.
27      Kuten komissio selittää lausunnoissaan, näillä täsmennyksillä ja muutoksilla direktiiviin 91/439 nähden mahdollistettiin se, että tietyt ajoneuvot kuuluvat nyttemmin D1-luokkaan eivätkä enää C1-luokkaan. Komissio mainitsee esimerkkinä hyvin varustellut pikkubussit ja panssaroidut erityisajoneuvot. Jos kyseiset ajoneuvot on suunniteltu ja valmistettu kuljettamaan kuljettajan lisäksi enintään kahdeksaa matkustajaa ja jos niiden pituus ei ylitä kahdeksaa metriä, ne kuuluvat komission mukaan nyttemmin niille teknisten ominaisuuksiensa ja tavanomaisen käyttötarkoituksensa perusteella asianmukaiseen luokkaan eli D1-luokkaan.
28      Niinpä unionin oikeuden nykytilassa C- ja C1-luokat, jotka määritellään direktiivin 2006/126 4 artiklan 1 kohdan mukaisesti kyseisen artiklan 4 kohdan d ja f alakohdassa, koskevat muita kuin D1- ja D-luokkiin kuuluvia ajoneuvoja, joiden suurin sallittu massa ylittää C-luokkaan kuuluvien ajoneuvojen osalta 3 500 kg ja on C1-luokkaan kuuluvien ajoneuvojen osalta yli 3 500 kg mutta alle 7 500 kg ja jotka on suunniteltu ja valmistettu kuljettamaan kuljettajan lisäksi enintään kahdeksaa matkustajaa. Saman artiklan 4 kohdan h alakohdassa määritelty D1-luokka koskee moottoriajoneuvoja, jotka on suunniteltu ja valmistettu kuljettamaan kuljettajan lisäksi enintään 16:ta matkustajaa ja joiden pituus on enintään 8 metriä.
29      Tšekin oikeudessa C- ja C1-luokkien määritelmässä ei kuitenkaan toisteta unionin oikeuden mukaista luokkien C/C1 ja D/D1 rajausta, josta säädetään ilmaisulla ”muut kuin D1- tai D-luokan moottoriajoneuvot”. Niinpä Tšekin oikeudessa ei ole toteutettu kahdeksan matkustajaa ylittävän alarajan poistamista, jonka unionin lainsäätäjä toteutti antamalla direktiivin 2006/126 osana edellä mainittua lainsäädännön uudistamista.
30      Tällaisista määritelmäeroista seuraa, että D1-luokkaan kuuluvia ajoneuvoja voivat Tšekin oikeuden nojalla kuljettaa C1-ajokortin haltijat, mikä on direktiivin 2006/126 tavoitteen vastaista.
31      Komission esittämät esimerkit eli hyvin varustellut pikkubussit ja panssaroidut erityisajoneuvot, joilla on edellä 27 kohdassa mainitut tekniset ominaisuudet, kuvaavat tällaisia eroja. On nimittäin niin, että vaikka tällaiset ajoneuvot kuuluvat direktiivin 2006/126 4 artiklan 4 kohdan h alakohdan mukaan D1-luokkaan, samat ajoneuvot kuuluvat kyseisen direktiivin täytäntöön panemiseksi annetun Tšekin lainsäädännön mukaan C1-luokkaan. Lisäksi on mainittava, että ilmaisun ”muut kuin D1- tai D-luokkaan kuuluvat moottoriajoneuvot”, jolla mainitussa direktiivissä erotetaan luokat C/C1 ja D/D1 toisistaan, vuoksi tällaiset ajoneuvot eivät – D1-luokkaan kuuluvina – voisi unionin oikeudessa missään tapauksessa kuulua C1-luokkaan.
32      Niinpä samanlaisen ajoneuvon kuljettamiseksi Tšekin tasavallassa vaadittava ajokorttiluokka eroaa siitä ajokorttiluokasta, johon kuuluva ajokortti kuljettajalla on oltava muissa jäsenvaltioissa. Tällainen tilanne on direktiivin 2006/126 keskeisten tavoitteiden vastainen.
33      Tšekin tasavallan esittämillä perusteluilla ei voida kyseenalaistaa tätä toteamusta ja siitä johtuvan jäsenyysvelvoitteiden noudattamatta jättämisen tosiasiallisuutta.
34      Ensinnäkin kyseinen jäsenvaltio esittää, ettei unionin oikeudessa edellytetä jäsenvaltioiden panevan direktiivissä 2006/126 säädettyjä määritelmiä täytäntöön sanatarkasti, kunhan kyseisen direktiivin säännösten tavoite saavutetaan.
35      Tässä yhteydessä on muistutettava, että vakiintuneen oikeuskäytännön mukaan direktiivin saattaminen osaksi kansallista oikeusjärjestystä ei välttämättä edellytä sitä, että sen säännökset olisi samanmuotoisina ja sanasta sanaan toistettava nimenomaisella erityisellä lain tai asetuksen säännöksellä, vaan yleinen oikeustila voi olla riittävä, jos se takaa sen, että direktiivi on kokonaisuudessaan riittävän selkeästi ja täsmällisesti täytäntöön pantu (tuomio 30.6.2016, komissio v. Puola, C-648/13, EU:C:2016:490, 73 kohta oikeuskäytäntöviittauksineen).
36      Kuten edellä 29–32 kohdasta ilmenee, Tšekin tasavallan mainitsemilla kansallisilla säännöksillä ei kuitenkaan voida saavuttaa direktiivin 2006/126 4 artiklan 1 kohdalla sekä 4 kohdan d, f ja h alakohdalla tavoiteltua tulosta. Tässä tilanteessa väite, jonka mukaan sanatarkka täytäntöönpano ei ole välttämätön, on nyt käsiteltävän asian yhteydessä tehoton.
37      Toiseksi Tšekin tasavalta väittää rajanneensa ajoneuvoluokat Cl, C ja D1 kansallisella tasolla tavalla, joka on täsmällinen, ymmärrettävä eikä voi käytännössä aiheuttaa mitään riitaa. Kyseinen jäsenvaltio pitää lähtökohtana periaatetta, jonka mukaan yksikään ajoneuvo ei voi kuulua useampiin luokkiin, ja katsoo, että kyseinen tavoite voidaan saavuttaa kahdella tavalla eli joko säätämällä jonkin luokan määritelmästä negatiivisesti muihin luokkiin nähden – kuten direktiivissä 2006/126 on tehty – tai määrittelemällä luokat yksilöllisesti siten, etteivät ne ole päällekkäisiä – kuten Tšekin lainsäätäjä on tehnyt asettamalla alarajan matkustajamäärälle, joka D1-luokkaan kuuluvilla ajoneuvoilla voidaan kuljettaa.
38      Tästä on riittävää todeta, kuten Tšekin tasavalta itsekin myöntää, että se sääti D1-luokkaa koskevassa kansallisessa määritelmässä mainitun rajauksen täytäntöön panemiseksi edellytyksestä, josta ei säädetä direktiivin 2006/126 4 artiklan 4 kohdan h alakohdassa, jossa kyseinen luokka määritellään unionin oikeudessa. Kuten edellä 29–32 kohdassa todettiin, tällainen lisäedellytys johtaa eroihin kyseisen direktiivin soveltamisessa Tšekin tasavallassa verrattuna muihin jäsenvaltioihin, kun kyse on sen määrittämisestä, mihin luokkaan tietty ajoneuvo kuuluu, ja näin ollen myös siitä, minkälaista ajokorttia kyseisen ajoneuvon kuljettaminen edellyttää.
39      Niinpä sellaisen rajaamismenetelmän valitsemisella, josta aiheutuu tällaisia eroja verrattuna siihen, mitä unionin oikeudessa edellytetään, ei missään tapauksessa edistetä direktiivin 2006/126 täysimääräistä ja asianmukaista täytäntöönpanoa.
40      Kolmanneksi Tšekin tasavalta esittää, että D1-luokkaan kuuluvat ajoneuvot ovat D-luokan alaluokka, mitä ilmentää kyseisen luokan nimitys D1 ja luokkien määrittelyn lainsäädäntöhistoria unionissa. Kysymyksessä on sen mukaan D-luokan ”kevennetty” versio, joten D1-luokan ajoneuvot muodostavat näin ollen tietyn osan D-luokan ajoneuvoista, joten niiden ominaisuuksien vuoksi D-luokan ajokortin kevennetyn version hallussapito riittäisi. Koska henkilöiden, jotka ajoneuvolla voidaan kuljettaa, lukumäärää koskeva alaraja sisältyy D-luokan määritelmään, se on Tšekin tasavallan mukaan toistettava D1-luokassa.
41      Tässä yhteydessä on huomautettava, että vaikka D1-luokka otettiin direktiivin 91/439 3 artiklan 2 kohdassa käyttöön D-luokan alaluokaksi, kuten ilmaisu ”A, B, B + E, C, C + E, D ja D + E luokissa voidaan antaa erillinen ajokortti seuraaviin alaluokkiin kuuluvien ajoneuvojen kuljettamiseen” osoittaa, kyseinen ilmaisu ei sisälly direktiivin 2006/126 4 artiklan 4 kohdassa säädettyyn ajokorttiluokkien määritelmään. Se, että D1-luokka käsittää siten myös ajoneuvoja, jotka eivät kuulu D-luokkaan, sekä tästä aiheutuvat seuraukset eri ajokorttien luokittelun kannalta ovat näin ollen valinta, jonka unionin lainsäätäjä on tehnyt ja jonka hyödyllisyyttä ei voida saattaa kyseenalaiseksi tässä jäsenyysvelvoitteiden noudattamatta jättämistä koskevassa menettelyssä.
42      Neljänneksi Tšekin tasavalta väittää, että ilman Tšekin oikeudessa säädettyä kahdeksan matkustajaa ylittävää alarajaa ajoneuvot, joiden enimmäispituus on 8 metriä ja joilla voidaan kuljettaa enintään 16:ta henkilöä, käsittävä D1-luokka kattaisi de facto myös C1- ja C-luokat. Voitaisiin jopa katsoa, että alle 8 metriä pitkän kuorma-auton kuljettaminen edellyttää D1-luokan ajokorttia, ja C1-luokan ajokortti vaaditaan vasta, jos tällaisen kuorma-auton pituus ylittää 8 metriä.
43      Tässä yhteydessä on todettava, että moottoriajoneuvon määritelmä luokissa C/C1 ja D1 on matkustajamäärää, massaa ja pituutta lukuun ottamatta samanlainen, erityisesti niiden moottoriajoneuvojen osalta, ”jotka on suunniteltu ja valmistettu kuljettamaan [matkustajia]”.
44      Luokkien C/C1 ja D1 rajaamisesta ilmaisulla ”muut kuin D1- tai D-luokan moottoriajoneuvot” seuraa, että ajokorttiluokkien määrittelyn yhteydessä jäsenvaltioiden toimivaltaisten viranomaisten on ensiksi tutkittava se, voidaanko D1-luokkaa soveltaa, ja jos voidaan, myönnettävä ajokortti kyseistä luokkaa varten.
45      Niinpä pelkän kyseessä olevien direktiivin 2006/126 säännösten sanamuotoon perustuvan tulkinnan perusteella olisi katsottava, että niiden moottoriajoneuvojen osalta, joiden pituus ei ylitä 8:aa metriä, D1-luokka käsittää luokat C/C1 kokonaisuudessaan.
46      Tästä syystä vaikuttaa siltä, ettei direktiivin 2006/126 4 artiklan 4 kohdan mukaisella luokkien C/C1 ja D1 määritelmällä voida varmistaa kyseisten luokkien asianmukaista rajaamista.
47      Vakiintuneen oikeuskäytännön mukaan unionin oikeuden säännöksen tai määräyksen tulkinnassa on kuitenkin otettava huomioon paitsi sen sanamuoto myös asiayhteys ja sillä lainsäädännöllä tavoitellut päämäärät, jonka osa säännös tai määräys on (tuomio 12.10.2017, Kamin und Grill Shop, C-289/16, EU:C:2017:758, 22 kohta oikeuskäytäntöviittauksineen).
48      Niinpä mainittujen luokkien asianmukaiseen tulkintaan pääsemiseksi on syytä ottaa huomioon direktiivin 2006/126 koko teksti ja liitteet, joista yhdessä ilmenee, että moottoriajoneuvojen käyttötarkoituksella on ratkaiseva merkitys.
49      Kuten julkisasiamies esittää ratkaisuehdotuksensa 47 kohdassa, direktiivin 2006/126 1 artiklan 1 kohdassa säädetyssä ja direktiivin liitteessä I esitetyssä ajokorttimallissa ilmaistaan kuvakkeen avulla selkeästi kuhunkin luokkaan kuuluvan ajoneuvon käyttötarkoitus, erityisesti se, käytetäänkö sitä tavaroiden vai matkustajien kuljettamiseen.
50      Samoin on todettava, että edellä 7 ja 8 kohdassa siteeratut mainitun direktiivin liitteen II säännökset osoittavat, että ajokortin saamisen edellytykset eroavat toisistaan kyseessä olevan ajoneuvon käyttötarkoituksen mukaan.
51      Tästä seuraa, ettei voida hyväksyä sitä, että luokkien C/C1 ja D/D1 rajauksen noudattamatta jättäminen johtaa direktiivillä 2006/126 tavoitellun tuloksen eli liikenneturvallisuuden varmistamisen vastaiseen tulokseen. Kuten julkisasiamies esittää ratkaisuehdotuksensa 56 kohdassa, näin olisi silloin, jos yksinomaista henkilöiden kuljettamista voisivat harjoittaa kuljettajat, joilla on oikeus kuljettaa C- tai C1-luokkaan kuuluvia ajoneuvoja, joita varten heitä olisi vaadittu osoittamaan pääasiallisesti tavaroiden vastaanottamista, kuormaamista, kuljettamista ja toimittamista sekä kuorman purkamista koskevat tiedot.
52      On totta, ettei ajokorttialalla, jolla kansalliset hallintoviranomaiset käsittelevät suuren määrän hakemuksia melko lyhyessä määräajassa, voida pitää optimaalisena sellaista lainsäädännöllistä ratkaisua, joka edellyttää ajokorttiluokkien määritelmiin välittömästi sisältymättömien seikkojen huomioon ottamista.
53      Jäsenvaltiolla ei ole kuitenkaan oikeutta antaa direktiivin 2006/126 täytäntöön panemiseksi sellaista kansallista säännöstöä, jolla otetaan käyttöön edellytyksiä, joista ei säädetä kyseisessä direktiivissä, tai jolla poistetaan mainitussa direktiivissä säädettyjä edellytyksiä, mihin sisältyy se, että direktiivissä 2006/126 määriteltyjä ajoneuvoluokkia muutetaan liikenneturvallisuutta heikentävästi. Kyseisen direktiivin sanamuodon mahdolliset epäselvyydet edellyttävät tarvittaessa unionin lainsäätäjän toimenpiteitä, eikä niistä voi seurata sitä, että unionin tuomioistuin hylkäisi jäsenyysvelvoitteiden noudattamatta jättämistä, joka sen on todettava, koskevan kanteen.
54      Tässä tilanteessa on hylättävä Tšekin tasavallan esittämät väitteet.
55      Näin ollen on todettava, että
–        Tšekin tasavalta ei ole noudattanut direktiivin 2006/126 4 artiklan 1 kohdan sekä 4 kohdan d ja f alakohdan mukaisia velvoitteitaan, koska se ei ole täyttänyt velvoitetta sisällyttää C1- ja C-luokkien määritelmään ainoastaan muut kuin D1- tai D-luokkiin kuuluvat moottoriajoneuvot, ja että
–        Tšekin tasavalta ei ole noudattanut kyseisen direktiivin 4 artiklan 1 kohdan ja 4 kohdan h alakohdan mukaisia velvoitteitaan, koska se on rajannut D1-luokan määritelmän ajoneuvoihin, jotka on suunniteltu ja valmistettu kuljettamaan enemmän kuin kahdeksaa matkustajaa.
Oikeudenkäyntikulut
56      Unionin tuomioistuimen työjärjestyksen 138 artiklan 1 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut Tšekin tasavallan velvoittamista korvaamaan oikeudenkäyntikulut ja koska jäsenyysvelvoitteiden noudattamatta jättäminen on todettu, Tšekin tasavalta on velvoitettava korvaamaan oikeudenkäyntikulut.
Näillä perusteilla unionin tuomioistuin (yhdeksäs jaosto) on ratkaissut asian seuraavasti:
1)      Tšekin tasavalta ei ole noudattanut ajokorteista 20.12.2006 annetun Euroopan parlamentin ja neuvoston direktiivin 2006/126/EY 4 artiklan 1 kohdan sekä 4 kohdan d ja f alakohdan mukaisia velvoitteitaan, koska se ei ole täyttänyt velvoitetta sisällyttää C1- ja C-luokkien määritelmään ainoastaan muut kuin D1- tai D-luokkiin kuuluvat moottoriajoneuvot.
2)      Tšekin tasavalta ei ole noudattanut kyseisen direktiivin 4 artiklan 1 kohdan ja 4 kohdan h alakohdan mukaisia velvoitteitaan, koska se on rajannut D1-luokan määritelmän ajoneuvoihin, jotka on suunniteltu ja valmistettu kuljettamaan enemmän kuin kahdeksaa matkustajaa.
3)      Tšekin tasavalta velvoitetaan korvaamaan oikeudenkäyntikulut.
Allekirjoitukset
*      Oikeudenkäyntikieli: tšekki.